Kreatiewe Joernaal: February 2014
Buite is lieflik!
Labels: duiiwe, honde, magrietjies, tevredenheid, tuin, vetplante, vreugde
Hoe diep kan 'n mens se wortels in 'n plek in groei? Ek wonder. Ek put daagliks genot daaruit om hier in my eie "paradys" rond te wandel en die eenvoudige dinge te geniet. Dié dinge wat my nà aan die hart lê. Miskien weet julle al teen dié tyd wat dit alles is.
Nooit word ek moeg daarvoor om foto's te neem nie. Dis elke keer 'n groot genot om te kom loer wie dié dag se kuiergaste in die tuin is.
Vandag was ek verras om my eie foto te sien, 'n gevlekte lyster het jou wrintiewaar kom kuier.
Die woestynrosies floreer. Ek het hierdie idee op Pinterest gesien. Toe keer ek 'n gekraakte pot om en plant my echeverias daarin. Nà 'n paar maande lyk dit al amper soos 'n Pinterest-prentjie, nie waar nie?
Niks straal vrede en stil vreugdes so mooi uit soos 'n tortelduif by die waterbak nie....
'n Paar tonele in my tuin. Die geel madeliefies is omtrent uitbundig vanjaar.
'n Rooiborsduifie kom drink water by die fontein. Hy steur hom nie aan Hagar en Brakkies wat op die gras daar naby speel nie. Elkeen in sy eie wêreld. En ek het die voorreg om alles rustig te geniet.
Nog nooit het Hagar vir Brakenjan afgeknou nie. Nog nooit. Maar Brakkies is versigtig. Sy lyftaal wys baie keer dat hy die grootste respek vir sy ou Labrador-maat het. Hulle kan vir ure so speel.
Bo-op die huis se dak loop 'n kransduif en bekyk die wêreld. Ek wonder wat dink hy.
My goudgeel vygies wat my twee kleinkinders laas jaar help plant het blom aanhoudend. Hulle glimlag in die volson wat smiddae daar waar hulle staan, skyn.
Hierdie kalant is niemand se speelmaat nie. Ek verlustig my aan die mooi vertoning wat hy teen die grys sementmuur maak.
Geel madeliefies. Goudgeel geluk.
Posted by Elizabeth Kendall at 13:23 4 comments
Laatmiddag se lekkers
Labels: duiwe, honde, kransduif, laatmiddag, Labrador, lewenslesse, rooiborsduif, rustig, tevredenheid, tortelduif, tuin, worshond
Daar is min dinge wat my so rustig en ontspanne laat voel soos 'n wandeling in die tuin. Laatmiddag is altyd 'n heerlike tyd om buite te wees. Dan kom soek die voëls water by die drinkbak in die voortuin. As mens gelukkig is, sien jy soms ook 'n houtkapper. Mossies, geelvinke en lysters is gereelde kuiergaste. Ek kan hulle vir ure sit en dophou.
Tortelduif of Ringnek, soos ook by baie bekend.
My gunsteling! 'n Rooiborsduif.
Die honde is dan ook naby en aan't bal speel. Hulle weet al dat laatmiddae hulle tyd vir kwaliteit-aandag is.
Nog 'n tennisbal is ook al amper opgespeel!!
In Bronkies is daar vreeslik baie duiwe. Baie mense hou nie veel van die groterige kransduiwe nie omdat hulle so mors, maar ek gee nie om nie. Water maak mos alles skoon.
Kyk dan net hoe lekker pronkerig en opgetof sit hierdie een op die huis se dak.
'n Kwikstertjie. Kwikkies is wonderlike voëltjies. Sy ander name is wipstertjie of akkermannetjie.
'n Lyster kom aangehop. Ek kon nie mooi sien wat met sy beentjie verkeerd was nie.
Dit lyk soos iets wat daar uitgroei. Hy het hom nie veel daaraan gesteur nie en rustig kom water drink by die fontein. Ek het so gewens ek kon die "obstruksie" verwyder.
In die natuur leer ons baie lewenslesse.
"HOU die voëls van die hemel noukeurig dop, want hulle saai nie saad nie en hulle oes nie en hulle maak nie in voorraadskure bymekaar nie; nogtans voed julle hemelse Vader hulle. Is julle nie meer werd as hulle nie?" (Matteus 6:26).